alexandrainst/scandi-wiki huggingface dataset:
Jakaból

Jakaból var heiti á æfingarhúsnæði reykvískra lyftingakappa um nokkurra ára skeið á ofanverðum áttunda áratugnum og í byrjun þess níunda. Nafnið hefur síðar verið endurvakið sem heiti á lyftinga- og líkamsræktarstöðvum.

Saga
Lyftingamenn höfðu löngum verið á hrakhólum í Reykjavík, frá því að kerfisbundin iðkun íþróttarinnar hófst. Frá 1974 til 1976 höfðu kraftlyftingarmenn aðstöðu í Sænska frystihúsinu, sem var hálfónýtt atvinnuhúsnæði í miðborg Reykjavíkur. Eigendur hússins óttuðust að þung lóðin kynnu að valda enn frekari skemmdum á húsnæðinu og var lyftingamönnum að lokum úthýst.

Í kjölfarið beindu lyftingamenn sjónum sínum að yfirgefnu þvottahúsi í eigu Reykjavíkurborgar í Þvottalaugunum. Húsið var í rúst og þurfti að byggja upp nánast frá grunni. Starfsemin hlaut nafnið Jakaból og varð miðstöð kraftlyftingasambandsins næstu árin. Hugur lyftingamanna stóð þó til þess að eignast betri húsakynni, meðal annars með búningsaðstöðu fyrir bæði kyn. Voru miklar vonir bundnar við sérhannað lyftingahús sem byrjað var að reisa á félagssvæði Knattspyrnufélags Reykjavíkur við Frostaskjól árið 1982. Þær framkvæmdir drógust þó á langinn og varð húsið aldrei sú lyftingamiðstöð sem til stóð. Árið 1984 var Jakabóli í Laugardalnum lokað. Var húsnæðið þá í mikilli niðurníðslu og hafði ítrekað orðið fyrir barðinu á skemmdarvörgum. Þar með voru kraftlyftingarmenn á hrakhólum á ný.

Tilvísanir 

Laugardalur
Reykjavík
Fáni Ísraels

Fáni Ísraels ‎(hebreska: דגל ישראל Degel Yisra'el; arabíska: علم إسرائيل‎ ʿAlam Israʼīl) var tekinn upp 28. október 1948. Hann tengist hefðum Gyðinga. Hvíti bakgrunnurinn táknar hreinleika, bláu línurnar eftir jöðrum flaggsins uppi og niðri samsvara útliti bænasjala Gyðinga sem eru hvít með bláum röndum. Í miðju fánans er svo stjarna Davíðs.

Ísrael
Ísrael
Körfuknattleiksfélagið Gosi

Körfuknattleiksfélagið Gosi síðar Körfuknattleiksfélag Reykjavíkur var reykvískt íþróttafélag sem stofnað var 25. desember 1951. Það var lagt niður árið 1970 þegar starfsemin rann inn í nýstofnaða körfuknattleiksdeild Vals.

Saga
Körfuknattleiksfélagið Gosi var stofnað af nokkrum nemendum í Menntaskólanum í Reykjavík. Líkt og nafnið gefur til kynna fylgdi takmörkuð alvara máli. Félagið fékk ekki formlega aðild að Íþróttabandalagi Reykjavíkur fyrst í stað og keppti því sem gestalið á fyrsta Íslandsmótinu í körfubolta sem fram fór á árinu 1952. Félagið vann til Íslandsmeistaratitla í yngri flokkum undir þessu heiti sínu næstu árin. Guðmundur Georgsson var formaður félagsins flestöll fyrstu árin.

Í lok árs 1957 var ákveðið að breyta nafni félagsins í Körfuknattleiksfélag Reykjavíkur (KFR). Um leið var tilkynnt um ráðningu Evalds Mikson sem aðalþjálfara félagsins. Undir hinu nýja heiti urðu liðsmenn Körfuknattleiksfélags Reykjavíkur tvívegis Reykjavíkurmeistarar, auk þess sem starf yngri flokka stóð í blóma. Í september 1970 yfirtók Körfuknattleiksdeild Vals alla starfsemi félagsins.

Tilvísanir

Heimildir 
<div class="references-small">
 Skafti Hallgrímsson. (2001). Leikni ofar líkamsburðum. Saga körfuknattleiks á Íslandi í hálfa öld. Reykjavík: KKÍ. 

Íþróttafélög í Reykjavík
Íslensk körfuknattleiksfélög‎
L'Héritage

L´Heritage (íslenska: Arfurinn) er fyrsta bókin í ritröðinni Svalur & Valur - sérútgáfa (franska: Spirou et Fantasio Hors Série) og hefur að geyma tvær sögur um Sval og Val eftir Franquin sem samdar voru áður en hinn formlegi bókaflokkur um þá félaga hóf göngu sína. Hún kom út í Belgíu árið 1989. Bókin sem slík hefur ekki verið gefin út á íslensku, en báðar sögur hennar hafa þó birst í íslenskum þýðingum.

Sögurnar 
Titilsagan: L´Heritage birtist í bókinni Arfurinn - Vitskerti prófessorinn, sem Froskur útgáfa gaf út árið 2013.

Seinni saga bókarinnar: Spirou chez les Pygmées (íslenska: Svalur á Litlupattaeyju) birtist í bókinni Svörtu hattarnir, sem Froskur útgáfa gaf út 2014. Hún er jafnframt ein af sögunum í Quatre aventures de Spirou et Fantasio, sem telst fyrsta bókin í Svals & Vals-sagnaflokknum.

Útgáfa 
Árið 1976 hóf Dupuis-forlagið útgáfu á nýrri ritröð: Bernskubrekum (franska: Péchés de jeunesse). Þar gaf að líta ýmist gamalt efni frá upphafsárum vinsælla myndasöguflokka. L´Heritage og Radar le robot voru tvær fyrstu bækurnar í ritröðinni. Þær voru endurútgefnar árið 1989 og þá látnar marka upphaf nýs bókaflokks sem helgaður er Sval og Val.

Svalur og Valur
Looney Tunes: Back in Action

Looney Tunes: Back in Action er bandarísk-teiknimynd frá árinu 2003.

Tenglar 
 Officiel Looney Tunes: Back in Action
 

Bandarískar teiknimyndir
Kvikmyndir frumsýndar 2003
Radar le robot

Radar le Robot (íslenska: Vélmennið Radar) er önnur bókin í ritröðinni Svalur & Valur - sérútgáfa (franska: Spirou et Fantasio Hors Série) og hefur að geyma þrjár sögur um Sval og Val eftir Franquin sem samdar voru áður en hinn formlegi bókaflokkur um þá félaga hóf göngu sína. Hún kom út í Belgíu árið 1989. Bókin sem slík hefur ekki verið gefin út á íslensku, en sögur hennar hafa þó birst í íslenskum þýðingum.

Sögurnar 
Titilsagan: Radar le Robot birtist undir heitinu Vitskerti prófessorinn í bókinni Arfurinn - Vitskerti prófessorinn, sem Froskur útgáfa gaf út árið 2013.

Önnur saga bókarinnar: Spirou et les plans du robot (íslenska: Vélmennisuppdrátturinn) er framhald titilsögunnar og birtist í bókinni Svalur í hringnum, sem Froskur útgáfa gaf út 2014. Hún er jafnframt ein af sögunum í Quatre aventures de Spirou et Fantasio, sem telst fyrsta bókin í Svals & Vals-sagnaflokknum.

Þriðja sagan: Spirou fait du cheval (íslenska: Svalur knapi) birtist jafnframt í bókinni um Sval í hringnum og Quatre aventures de Spirou et Fantasio.

Útgáfa 
Árið 1976 hóf Dupuis-forlagið útgáfu á nýrri ritröð: Bernskubrekum (franska: Péchés de jeunesse). Þar gaf að líta ýmist gamalt efni frá upphafsárum vinsælla myndasöguflokka. L'Héritage og Radar le robot voru tvær fyrstu bækurnar í ritröðinni. Þær voru endurútgefnar árið 1989 og þá látnar marka upphaf nýs bókaflokks sem helgaður er Sval og Val.

Svalur og Valur
Steindyr á Látraströnd

Steindyr eru eyðibýli á miðri Látraströnd við norðanverðan og austanverðan Eyjafjörð. Bærinn fór í eyði 1930.

Íslensk eyðibýli
Látraströnd
Skáldskaparmál

Skáldskaparmál eru í senn nafn á einum kafla Snorra-Eddu og samheiti um þau fræði sem sá kafli hefur að geyma, en það eru útskýringar á heitum og kenningum forns norræns kveðskapar, og hvernig skal nota þau stílbrögð í skáldskap. Þau fræði lifa fram á þennan dag í íslenskum kveðskap í hefðbundnum stíl, einkum ortum undir rímnaháttum. Skáldskaparmál eru ekki beinlínis hluti af bragfræði (sem fjallar um hrynjandi, rím og stuðla), heldur hliðargrein sem hjálpar skáldinu að velja orð sem passa.

Skáldskapur
Bragfræði
Bjarnarfjall

Bjarnarfjall er 737 metra hátt og er milli Hvalvatnsfjarðar í Fjörðum og Flateyjardals í Suður-Þingeyjarsýslu. Um skriður þess liggur gönguleið, sem úr vestri þræðir norðan við klettinn Sálarsöðul, nokkru lengra upp og svo þveruð skriða og leir-renna þar til komið er yfir fjallsöxlina, að Kýrlæk og gengið niður undirhlíðar Víkurfjalls. Mannskaðar hafa orðið í þessum skriðum, einkum þegar menn fóru þær að vetrarlagi. Kýrlækur dregur nafn sitt af kvígu sem vöskum mönnum tókst einhvern tímann að koma yfir skriðurnar. Gönguleiðin um Bjarnarfjallsskriður er hluti af vinsælli leið um Látraströnd, Fjörður, Flateyjardal og Flateyjardalsheiði.

Þar eð skriðurnar eru erfiðar yfirferðar völdu menn forðum oft aðrar leiðir milli Fjarða og Flateyjardals: Sandskarð sunnan fjallsins eða forvaða undir klettum fjallsins, þegar er fjara og sjór stilltur.

Fjörður
Fjöll á Íslandi
Lón (Austur-Skaftafellssýslu)

Lón er sveit við samnefndan flóa á suðaustanverðu Íslandi. Í suðvestri markast sveitin af Vestrahorni en í norðaustri af Eystrahorni. I flóanum eru tveir minni firðir sem heitra Papafjörður og Lónsfjörður. Papafjörður er fær litlum skipum, og við hann er Papós þar sem var rekin verslun á ofanverðri 19. öld. Þar fyrir sunnan eru Papatættur, sem sagðar eru vera leifar keltneskrar byggðar.

Þórisdalur, Lónsöræfi og önnur víðerni
Upp af sveitinni gengur Þórisdalur, þar bjó Þórður Þorkelsson Vídalín (1661 – 1742), frægur lærdómsmaður. Um Þórisdal rennur Jökulsá, frá jöklum til hafs, ósinn í víkinni milli fjarðanna tveggja. Fyrir ofan dalinn og umhverfis hann eru mikil víðerni, dalir, fjöll og jöklar, meðal annars Lónsöræfi, vinsæll meðal ferðamanna.

Forsæla
Bærinn Syðri-Fjörður í Lóni stendur beint norður undir háum og bröttum hlíðum Vestrahorns, sem skyggja á sólina svo stóran hluta vetrar að bærinn er sagður vera eitt þriggja bæjarstæða á landinu þar sem sólar nýtur minnst (ásamt Baugaseli í Barkárdal og Birkihlíð í Súgandafirði). Um þennan bæ orti einhver:Mikaels frá messudegi

miðrar góu til

í Syðra Firði sólin eigi

sést það tímabil.Eiríkur Guðmundsson, sem var bóndi á Syðri-Firði snemma á 20. öld, orti um bæinn sinn:Lengi að þreyja í þessum skugga

þykir mörgum hart.

Samt er á mínum sálarglugga

sæmilega bjart.
Austur-Skaftafellssýsla
Umskiptingur

Umskiptingur er vera í íslenskum þjóðsögum. Hann kemur þannig til, að álfar nema á brott mennskt smábarn sem er skilið eftir eftirlitslaust en skilja í staðinn eftir gamlan álfakarl sem þeir bregða í líki mennsks barns, og nefnist þá umskiptingur. Umskiptingurinn er jafnan ódæll mjög, hrín og lætur illa. Húsráðið til að losna við hann var að hýða hann duglega, þá kom álfkonan til að forða álfakarlinum og skilaði smábarninu sem hún hafði tekið. Annað húsráð var að gera álfakarlinn dulbúna svo hissa að hann talaði af sér og kæmi þannig upp um sig. Þá var hann flengdur þangað til mennska barninu var skilað aftur.

Þjóðsagnaverur
Rímnahættir

Rímnahættir eru samheiti allra bragarhátta sem eru notaðir í íslenskar rímur. Þeir lúta allir reglum íslenskrar bragfræði um hrynjandi, rím og ljóðstafi. Flokka má rímahættina í þrjá flokka, eftir línufjölda: Ferskeytt (4 línur), braghent (3 línur) og afhent (2 línur). Innan hvers flokks eru margir bragarhættir, með mismunandi hrynjandi.

Ferskeyttir hættir

Ferskeytla

Draghenda

Stefjahrun

Skammhenda

Úrkast

Dverghenda

Gagaraljóð

Langhenda

Nýhenda

Breiðhenda

Stafhenda

Samhenda

Stikluvik

Valstýfa

Braghendir hættir

Braghenda

Valhenda

Stuðlafall

Vikhenda

Hurðardráttur

Afhendingar

Afhending

Stúfhenda

Ítarefni
 Rímnahættir á heimasíður Kvæðamannafélagsins Iðunnar

Bragfræði
Skarð í Dalsmynni

Skarð er bær í Dalsmynni, milli Fnjóskadals og Höfðahverfis í Suður-Þingeyjarsýslu. Land sjálfs Skarðs er nálægt 2300 hekturum að flatarmáli en auk þess á jörðin tvær minni jarðir, Pálsgerði og Litlagerði, alls um 250 hektara til viðbótar. Í landi Skarðs eru Skarðsdalur, löngum nýttur sem afrétt, og Skarðsá, sem mjög lengi hefur knúið rafstöð. Þá eru verulegar leifar af fornum skógi í landinu. Suðurmörk jarðarinnar markast af Fnjóská. Á Skarði bjuggu hjónin Jóhann Bessason (1839-1912) og Sigurlaug Einarsdóttir (1847-1927), en frá þeim er margt manna komið.

Íslenskir bæir
Suður-Þingeyjarsýsla
Skarðsætt (Suður-Þingeyjarsýslu)
Skotfélag Keflavíkur

Skotfélag Keflavíkur (Riffel-Skytte-Forening for Kjeblevig og Omegn) var eitt elsta íþróttafélag landsins, stofnað 21. nóvember árið 1869. Félagið starfaði um nokkurra ára skeið.

Saga 
Fimmtán menn stóðu að stofnun skotfélagsins, allt kunnir kaupmenn og borgarar í Keflavík. Í fyrstu stjórninni sátu H.P. Duus kaupmaður og faktorarnir P.I. Levinsen og Ólafur Norðfjörð. Fyrirmynd félagsins var að öllum líkindum Skotfélag Reykjavíkur sem tekið hafði til starfa tveimur árum fyrr. Vitað er um a.m.k. eina skotkeppni milli Reykvíkinga og Keflvíkinga.

Árið 1872 tókst félaginu að koma sér upp sérstöku húsi til fundahalda og nefndist það Skothúsið. Mun það vera fyrsta húsið í Keflavík sem sérstaklega var byggt til samkomuhalds og voru dansleikir haldnir í húsinu auk funda félagsins. Í lögum Skotfélagsins var áskilið að halda skyldi ekki færri en þrjú kappmót í skotfimi á ári hverju.

Fundargerðarbók félagsins sem varðveitt er bendir til starfsemi fram til ársins 1873 en óljóst er hvenær það lognaðist endanlega út af.

Neðanmálsgreinar

Heimildir 
<div class="references-small">
 Eðvarð T. Jónsson. (2009). Keflavík íþrótta- og ungmennafélag. 80 ára saga í máli og myndum. Keflavík íþrótta- og ungmennafélag. 

Íþróttafélög í Keflavík
Keflavík
Hafsteinn Guðmundsson

Hafsteinn Guðmundsson (1. október 1923 – 29. apríl 2012) var íslenskur íþróttakennari og æskulýðsfrömuður. Hann lék landsleiki fyrir Íslands hönd í bæði knattspyrnu og handknattleik og varð Íslandsmeistari í báðum greinum með Val. Hann fluttist til Keflavíkur og varð þar leiðandi í æskulýðs- og íþróttastarfi um langt árabil.

Ferill
Hafsteinn fæddist og ólst upp í Reykjavík þar sem hann hóf ungur að æfa íþróttir með Knattspyrnufélaginu Val. Hann varð Íslandsmeistari í knattspyrnu fimm ár í röð, 1942-45 og í Íslandsmeistari í handbolta fjórum sinnum á árabilinu 1944 til 1951. Þá tók hann þátt í fyrsta leik knattspyrnulandsliðsins, gegn Dönum árið 1946.

Hann útskrifaðist úr Íþróttakennaraskólanum á Laugarvatni árið 1947 og hóf í kjölfarið íþróttakennslu suður með sjó. Hann fluttist til Keflavíkur árið 1951 og hóf árið 1954 að spila knattspyrnu með heimamönnum. Hann var aðalhvatamaður þess að Íþróttabandalag Keflavíkur var stofnað árið 1956 og gegndi formennsku þess frá upphafi til 1975. Hann var auk þess spilandi þjálfari Keflavíkurliðsins á árunum 1958-60. Í formannstíð Hafsteins varð ÍBK fjórum sinnum Íslandsmeistari. Síðar gerðist hann formaður Ungmennafélags Keflavíkur frá 1978-1981.

Hafsteinn sat lengi í stjórn Knattspyrnusambands Íslands og lét sig málefni landsliðsins miklu varða. Árið 1969 var hann skipaður landsliðseinvaldur og gegndi því næstu fjögur árin. Í embættinu fólst að Hafsteinn var einráður um val landsliðshópsins, þótt landsliðsþjálfarinn sæi um stjórn liðsins að öðru leyti. Fram að þessu hafði val landsliðsins verið í höndum sérstakrar landsliðsnefndar, sem oft sætti gagnrýni.

Tilvísanir 

Íslenskir knattspyrnuþjálfarar
Fólk fætt árið 1934
Íslenskir knattspyrnumenn
Íslenskir handknattleiksmenn
Keir Starmer

Sir Keir Rodney Starmer (f. 2. september 1962) er breskur stjórnmálamaður og lögfræðingur sem er núverandi leiðtogi Verkamannaflokksins og leiðtogi bresku stjórnarandstöðunnar. Hann tók við formannsembættinu af Jeremy Corbyn árið 2020 eftir að Verkamannaflokkurinn galt afhroð í þingkosningum árið áður. Starmer vann áður sem saksóknari hjá embætti breska ríkissaksóknarans. Starmer hefur verið lýst sem málsvara „mjúka vinstrisins“ innan Verkamannaflokksins en hann hefur þó lýst yfir vilja til að halda í róttækni síðustu ára.

Æviágrip
Keir Starmer er fæddur árið 1962 í London og er kominn af einörðum vinstrimönnum. Hann er nefndur í höfuðið á Keir Hardie, stofnanda og fyrsta þingflokksformanni Verkamannaflokksins.

Starmer hlaut riddaranafnbót fyrir störf sín í þágu hins opinbera sem mannréttindalögfræðingur og saksóknari hjá hinu opinbera. Hann komst fyrst á breska þingið eftir kosningarnar árið 2015 og var frá árinu 2016 meðlimur í skuggaríkisstjórn Jeremy Corbyn sem ráðherra Brexit-málefna. Hann sagði sig síðar úr skuggaríkisstjórninni vegna ágreiningsefna við Corbyn. Á flokksfundi Verkamannaflokksins árið 2018 var Starmer málsvari þess að flokkurinn berðist fyrir annarri þjóðaratkvæðagreiðslu um veru Bretlands í Evrópusambandinu og að möguleikinn um að Bretland yrði áfram aðili að ESB yrði uppi á borðinu. Eftir slæma útreið Verkamannaflokksins í kosningum árið 2019 segist Starmer tilbúinn að sætta sig við að Bretland yfirgefi Evrópusambandið.

Corbyn sagði af sér sem leiðtogi Verkamanna eftir kosningarnar 2019. Starmer var kjörinn nýr leiðtogi flokksins þann 4. apríl árið 2020 með rúmum 56 prósentum atkvæða. Stuttu eftir að Starmer tók við forystu flokksins lýsti hann yfir að hann myndi reyna að uppræta gyðingahatur innan flokksins, en flokkurinn hafði sætt gagnrýni fyrir meinta gyðingaandúð á formannstíð Corbyns. Starmer skipaði skuggaráðuneyti sem þótti bera vott um endurkömu „mjúka vinstrisins“ eftir róttækari formannstíð Corbyns.

Tilvísanir

Breskir lögfræðingar
Leiðtogar breska Verkamannaflokksins
Hoya linavergarae

Hoya linavergarae er fjölær jurt í vaxblómaættkvísl.  Útbreiðslan er á Filippseyjum.

Tilvísanir 

Vaxblómaættkvísl
Hoya lindaueana

Hoya lindaueana er fjölær jurt í vaxblómaættkvísl.  Útbreiðslan er á Austur-Jövu.

Tilvísanir 

Vaxblómaættkvísl
Hoya lipoensis

Hoya lipoensis er fjölær jurt í vaxblómaættkvísl.  Útbreiðslan er í Kína.

Tilvísanir 

Vaxblómaættkvísl
Þjálfarar meistaraflokks Keflavíkur í knattspyrnu karla

Íþrótta- og ungmennafélag Keflavíkur hóf keppni á Íslandsmótinu í knattspyrnu árið 1956, þá undir heitinum Íþróttabandalag Keflavíkur (ÍBK). Það hefur fjórum sinnum orðið Íslandsmeistari og aldrei leikið neðar en í næstefstu deild.

Knattspyrna
Keflavík
Íþróttafélög í Keflavík
Listar um íþróttir og leiki
Samtök fyrirtækja í sjávarútvegi

Samtök fyrirtækja í sjávarútvegi (SFS) eru hagsmunasamtök sjávarútvegsfyrirtækja. Samtökin voru stofnuð 31.október 2014 þegar Samtök fiskvinnslustöðva (SF) og Landssamband íslenskra útvegsmanna (LÍÚ) runnu undir einn hatt. Starfa þau innan Samtaka atvinnulífsins. LÍÚ höfðu verið umdeild samtök og gjarnan talað um grátkór LÍÚ. Aðspurð um það hvort SFS hafi verið stofnuð vegna slæms orðspors LÍÚ svaraði Heiðrún Lind Marteinsdóttir, framkvæmdastjóri SFS í viðtali við Fréttablaðið svona:

,,Þetta voru ekki lengur bara útgerðir, heldur fiskvinnslur, fiskeldi og sölufyrirtæki  - og samtökin urðu heildstæð samtök fyrirtækja í sjávarútvegi. Ég tel þetta hafa verið heillaspor og líklega má segja að stofnun SFS hafi skapað tækifæri til að byrja með autt blað og hugsa um það hvernig við getum gert betur þar sem okkur hefur mistekist“

Í viðtali við 200 mílur, sjávarútvegssérblaðs Morgunblaðsins sagði Jens Garðar Helgason, þá formaður SFS ennfremur

,,Það segir sig sjálft að þegar öll virðiskeðjan í íslenskum sjávarútvegi er komin undir einn hatt þá heyrast raddir og sjónarmið allra.Í fram­haldi af því er hægt að móta og leggja fram áhersl­ur fyr­ir grein­ina sem end­ur­spegla sjón­ar­mið henn­ar og heild­ar­hags­muni. Með fjöld­an­um er líka hægt að byggja upp öfl­ugri sam­tök sem hafa tæki­færi til að veita víðtæk­ari og betri þjón­ustu við fé­lags­menn um allt land“

Árið 2019 urðu Landssamtök fiskeldisstöðva hluti af hagsmunasamtökunum. Útflutningsverðmæti eldislax hafði þá vaxið úr 2,5 milljörðum króna árið 2014 í 18,6 milljarða króna árið 2019.

Núverandi formaður SFS er Ólafur Helgi Marteinsson en framkvæmdastjóri SFS er Heiðrún Lind Marteinsdóttir.

Tilvísanir

Íslenskur sjávarútvegur
Íslensk félagasamtök
Madara Uchiha

Madara Uchiha (japanska: うちは マダラ, Uchiha Madara) er persóna úr japönsku anime og manga teiknimyndaseríunni Naruto. Naoya Uchida talsetur hann í bæði þáttunum og OVA seríunni, en Neil Kaplan sér um enska talið.  

Naruto
Anime
Manga
Heiðrún Lind Marteinsdóttir

Heiðrún Lind Marteinsdóttir (fædd 3.júlí 1979) er lögmaður og núverandi framkvæmdastjóri Samtaka fyrirtækja í sjávarútvegi.  Maður Heiðrúnar er Hjörvar Hafliðason, knattspyrnuspekingur.

Tilvísanir

Fólk fætt árið 1979
Íslenskir lögmenn
Ímynd fíflsins

ÍMYND FÍFLSINS er fjórða hljómplata Hljómsveitarinnar Ég. Hún kom út í nóvember 2011. Platan var hljóðrituð í Stúdíó 33b og Stúdíó 48.

Upptökustjórn: Róbert Örn Hjálmtýsson

Hljóðblöndun: Róbert Örn Hjálmtýsson og Baldur Sívertsen Bjarnason

Mastering: Ólafur Örn Josephsson

Forsíðuljósmynd: Jónatan Grétarsson

Hönnun umslags: Arnar Ingi Hreiðarsson og Róbert Örn Hjálmtýsson

Platan var gefin út af plötufyrirtækinu Jörðin en það er kennitölulaus ímyndun af fyrirtæki þar sem nafnið vísar eingöngu í það að Hljómsveitin Ég og verk hennar eru afurð Jarðarinnar.

Viðtökur plötunnar: 
ÍMYND FÍFLSINS hlaut góða dóma í fjölmiðlum og var ofarlega á mörgum árslistum tónlistargagnrýnenda og einnig var Róbert tilnefndur til Íslensku tónlistarverðlaunanna 2011 fyrir textana á plötunni. 

Platan komst á úrvalslista Kraumslistans árið 2011.

Hljóðfæraleikarar plötunnar: 
Róbert Örn Hjálmtýsson: söngur, bakraddir, trommur, bassi, gítar, orgel, tambúrína
Arnar Ingi Hreiðarsson: bassi
Örn Eldjárn Kristjánsson: gítar
Andri Geir Árnason: trommur
Baldur Sívertsen Bjarnason: gítar
Steindór Ingi Snorrason: gítar

Lagalisti: 

 FERÐALAG
 ÉG VAR AÐ HUGLEIÐA
 ÞÚ ERT LEIÐTOGI
 MAÐURINN
 ÉG SÉ (1. HLUTI)
 HEIMSKA
 VINIR
 HOLLYWOOD-ÁST
 SAUÐKINDUR
 HJÁLP
 ÉG SÉ (2. HLUTI)
 KÓNGAFÓLK
 ÍMYND FÍFLSINS

Tilvísanir
Svanir

Svanir  (Cygnus) eru ættkvísl fugla af andaætt (anatidae) og eru meðal stærstu fljúgandi fugla. Endur og gæsir eru skyldar tegundir. Sex tegundir svana eru til:

Álft (Cygnus cygnus): Evrópa, Asía.
Hnúðsvanur (Cygnus olor): Evrópa og austur-Rússland. Innflutt tegund í Norður-Ameríku.
Lúðursvanur (Cygnus buccinator): Norður-Ameríka.
Dvergsvanur (Cygnus columbianus): Evrasía og N-Ameríka.
Svarthálsasvanur (Cygnus melancoryphus) : Suður-Ameríka.
Svartsvanur (Cygnus atratus) : Ástralía. Dó út á Nýja-Sjálandi en var flutt inn aftur af mönnum.

Svanir finna sér lífsförunaut út ævina en geta skilið, ef ungar komast ekki á legg eða makinn deyr. Fjöldi eggja er vanalega frá 3-8 og hjálpar karlfuglinn við hreiðurgerð og að sitja á eggjunum. Þeir hafa tenntan gogg þ.e. oddhvassar nibbur á honum. Þeir éta bæði plöntur og smádýr.

Svani má helst finna í tempruðu loftslagi og eru 4 tegundanna bundnar við norðurhvel. Norðurtegundirnar eru alhvítar en suðurtegundir með svartan og hvítan lit

Tenglar
Hvað eru til margar tegundir af álftum og svönum? - Vísindavefur
Af hverju eru sumir svanir hvítir en aðrir svartir? - Vísindavefur

Andaætt
Svanir
Ölkelduháls

Ölkelduháls er svæði á milli Tjarnarhnjúks og Ölkelduhnjúks á Hengilsvæðinu. Á svæðinu eru mikill jarðhiti. Kolsýrulaugar eru í þyrpingu frá Ölkelduhálsi suður í Reykjadal og í Hverakjálka.

Heimildir

 Natukunda, James Francis, Geothermal exploration in eastern Ölkelduháls field, Hengill area, SW-Iceland  2005 
 Ölkelduháls, Reykjadalur, Hveragerði (ferlir.is)

Sveitarfélagið Ölfus
Hálsar á Íslandi
Reykjadalur (Ölfusi)

Reykjadalur í Ölfusi er dalur upp af Hveragerði. Eftir dalnum rennur Reykjadalsá sem rennur síðan í Ölfusá. Þar eru jarðhiti og hverir.

Heimildir
 Gönguleiðir um Hengilsvæðið (kort)
 Gönguleiðir í Reykjadal (Landvernd)

Dalir á Íslandi
Ölfus
Hverasvæði á Íslandi
Vörðu-Skeggi

Vörðu-Skeggi er fjall í Hengli og hæsti tindur svæðisins, 805 metrar.

Tengill
Skeggi minnir á Dólmítana - Fréttablaðið

Fjöll á Íslandi
Suðvesturland
Georgíumenn

Georgíumenn eða kartvelar (georgíska: ქართველები, kartvelebi) eru kákasískt, kártvelískt þjóðarbrot kennt við Georgíu. Um 86.8% íbúa Georgíu eru Georgíumenn að uppruna. Uppruni georgísku er óljós en málið er ekki skylt neinum af helstu tungumálum heims. Georgíska hefur sitt eigið stafróf sem rekja má allt aftur til 5. aldar.

Á georgísku er landið kallað „Sakartvelo“ 
(საქართველო). Afleitt lýsingarorð þessa nafns er "kartvelskur" sem er til dæmis notað fyrir kartvelsk tungumál.

Tilvísanir
W.E.D. Allen (1970) Russian Embassies to the Georgian Kings, 1589–1605, Hakluyt Society, ISBN 978-1-4094-4599-9 (hbk)
Eastmond, Anthony (2010), Royal Imagery in Medieval Georgia, Penn State Press
Suny, R. G. (1994), The Making of the Georgian Nation, Indiana University Press
Lang, D. M. (1966), The Georgians, Thames & Hudson
Rayfield, D. (2013), Edge of Empires: A History of Georgia, Reaktion Books
Evrópskir þjóðflokkar
Kákasus
Georgía
Kálfafellsdalur

Kálfafellsdalur er um 14 km langur dalur í Suðursveit, vestan við Jökulsá á Breiðamerkursandi. Skriðjökullinn Brók­ar­jök­ull er innst inni í honum. Há fjöll eru beggja vegna hans og hæst eru Þverártindsegg, 1554 metrar

Tenglar
Kálfafellsdalur - Iceland road guide 

Dalir á Íslandi
Suðursveit
Sequences

Sequences er myndlistarhátíð sem haldin hefur verið í Reykjavík frá 2006. Hátíðin er haldin á haustin annað hvert ár. Á hátíðinni hefur verið lögð áhersla á rauntímaverk. Nýlistasafnið og Kling & Bang hafa staðið að hátíðinni.

Tengill
 Vefur hátíðarinnar

Menningarviðburðir á Íslandi
Íslensk myndlist
RVK Fringe

Reykjavík Fringe er sviðslistahátíð sem haldin hefur verið árlega í Reykjavík frá 2018. Fyrirmyndin er Edinburgh Festival Fringe sem haldin hefur verið í tengslum við Edinborgarhátíðina frá 1947.

Tenglar
 Vefur RVK Fringe

Menningarviðburðir á Íslandi
Sviðslistir á Íslandi